《将进酒赠彭生秉德》
元代·黄哲

华灯照广席，锦瑟弹朱丝。
一弹再三叹，进酒卿莫辞。
丈夫成名垂不朽，彭生早试穿杨手。
彩凤朝鸣岗上桐，骊驹莫系门前柳。
门前柳条冬尚青，城南桂桨翻玉瓶。
<舟光>船满引百分劝，出门不顾蓬中萤。
君不闻洛阳贾生对宣室，长安九衢皆动色。
长安九衢横九天，尔如神驹当自力。
我昔侍从金门中，誓师牧野初成功。
功成治定四海同，条牧再见承平风。
尔行决科期第一，狐裘蒙茸发如漆。
莫辞更尽金屈卮，直上排云振双翮。

作者简介：（?—1375）元末明初广东番禺人，字庸之。元末，何真据岭南，开府辟士，哲与孙蕡、王佐、赵介、李德并受礼遇，称五先生。朱元璋建吴国，招徕名儒，拜翰林待制。明洪武初出知东阿县，剖决如流，案牍无滞。后判东平，以诖误得罪，得释归。后仍追治，被杀。尝构轩名听雪蓬，学者称雪蓬先生。工诗，有《雪蓬集》。